ЦIыкIухэр ягъэгуфIэ
Ведомствэм хэмыт хъумакIуэ къудамэу (ОВО) Шэджэм щIыналъэм щыIэм и лэжьакIуэхэм хабзэ яхуэхъуауэ махуэшхуэхэм ирихьэлIэу йогуапэ гугъусыгъу хэхуа сабийхэм.Иджы благъэ ахэр щыIащ Налшык къалэ дэт школ-интернат №3-м и гъэсэнхэм я деж.
Школ-интернатым щрагъаджэ зи нэхэм сэкъат иIэ, фIыуэ зымылъагъу, гулъытэ хэха хуэныкъуэ сабийхэр. ХьэщIэхэм социальнэ IуэхущIапIэм тыгъэ хуащIащ Iэ-мал имыIэу зыхуеину хьэпшыпхэр. Ахэр къызэращэхуар езы лэжьакIуэхэм зэхалъхьа ахъшэщ. Полицейхэм зэрыжаIащи, езыхэм ящыщ куэдым сабий яIэщи, фIы дыдэу къагуроIуэ дэIэпыкъуэгъу хуэныкъуэ цIыкIухэм защIэгъэкъуэныр, гулъытэ яхуэщIыныр дэтхэнэ балигъми зэрикъалэныр.
Къэрал кIуэцI IуэхухэмкIэ министерствэу КъБР-м щыIэм и пресс-IуэхущIапIэм щыгъуазэ дызэрищIащи, ОВО-м и лэжьакIуэхэр щIэх-щIэхыурэ интернатым макIуэ, я нэIэм щIэтхэр Iэмал имыIэу зыхуеинухэр хуахь, унэлъащIэ, зэрытхэн, тепIэн-щIэлъын, зэрыджэгун жыпIэми.
УАРДЭ Жансурэт.
